**পাঠ্যক্ৰমত থকা কবিতাৰ যুগ বিভাজন**

তোমালোকৰ পাঠ্যক্ৰমত মুঠ আঠোটা কবিতা আছে। আটাইকেইটা কবিতাই অসমীয়া কাব্য ইতিহাসৰ একো একোটা সোণালী যুগ আৰু কাব্য ধাৰাৰ প্ৰতিনিধিত্ব কৰিছে। কবিতাৰ বিষয়বস্তু আয়ত্ব কৰাৰ পূৰ্বে আমি এই কাব্য ধাৰা সমূহৰ বিষয়ে জ্ঞাত হোৱাটো প্ৰয়োজন নহয় জানো? সেইবাবে তলত কবিতাকেইটাৰ যুগ বা কাব্য ধাৰা অনুসৰি বিভাজনৰ প্ৰয়াস কৰা হৈছে। পঢ়ি চোৱাঁ------------

**১. শংকৰী যুগ**: এয়া শংকৰদেৱৰ সাহিত্য কেন্দ্ৰিক যুগ। শংকৰদেৱৰ সমান্তৰাল ভাৱে কবি মাধৱপুৰুষেও এই সময়চোৱাত কাব্য ৰচনা কৰে। তেওঁৰ বাৎসল্য প্ৰীতি প্ৰকাশক ‘উঠৰে উঠ বাপু গোপাল হে’ বৰগীতটো তোমালোকৰ পাঠ্যক্ৰমত অন্তৰ্ভুক্ত হৈছে।

**২. চুফীবাদী কাব্য ধাৰা** : মূলতঃ ইছলাম ধৰ্মৰ আদৰ্শ সূচক একশ্ৰেণীৰ কাব্য ৰোমান্টিক যুগতে ৰচিত হৈছিল। কবি মফিজুদ্দিন আহমদ হাজৰিকা এইশ্ৰেণীৰ কবিতাৰ শুভ প্ৰদৰ্শক। তেখেতৰ দ্বাৰা ৰচিত ৰোমান্টিক, কিছু চুফীবাদী আৰু কিছু ৰহস্যময় কবিতাৰ আভাস পাবা পাঠ্যক্ৰমৰ দ্বিতীয় কবিতাটোত, নাম ‘বিশ্বখনিকৰ’।

**৩. অতিন্দ্ৰীয়বাদী কবিতা** : যিসমূহ কবিতাত আমাৰ পঞ্চ ইন্দ্ৰিয়ই ঢুকি পাব নোৱৰা অলৌকিক, ঈশ্বৰ সম্পৰ্কীয়, ৰহস্যময় সত্তাৰ বিমূৰ্ত সত্তাৰ প্ৰশস্তি কৰা হয়, সেয়াই অতিন্দ্ৰীয়বাদী কবিতা। নলিনীবালা দেৱীৰ ‘মিলন’ এইধৰণৰ কবিতা। পাঠ্যক্ৰমৰ তৃতীয় কবিতা ‘মিলন’ পঢ়ি তোমালোকে অসমীয়া কবিতাৰ ৰহস্যময় বা অতিন্দ্ৰীয়বাদী ধাৰাৰ উমান পাবা।

**৪. প্ৰাক্ স্বাধীনতা যুগৰ কবিতা** : ভাৰতবৰ্ষই স্বতন্ত্ৰতা লাভ কৰাৰ ঠিক আগে আগে জ্যোতিপ্ৰসাদ আগৰৱালাৰ দৰে কবিয়ে ভাৰতীয় জনতাৰ স্বাভিমান, তেওঁলোকৰ মুক্তি কামী সংগ্ৰামৰ প্ৰশংসা কৰি একধৰণৰ কবিতা লিখিছিল। এইসমূহ কবিতাক মুক্তিকামী কবিতা বা স্বতন্ত্ৰতা প্ৰয়াসী কবিতা বুলিও ক’ব পাৰি। তোমালোকৰ পাঠ্যক্ৰমত থকা চতুৰ্থ কবিতা, অৰ্থাৎ জ্যোতিপ্ৰসাদ আগৰৱালাৰ ‘জনতাৰ আহ্বান’ এইধৰণৰ কবিতা। ইয়াত ভাৰতে স্বাধীনতা লাভৰ আগমুহুৰ্তত জাগি উঠা ভাৰতীয় জনতাৰ মুক্তি সংগ্ৰাম, তেওঁলোকৰ প্ৰৱল ইচ্ছা শক্তিৰ উমান পাবা।

পৰৱৰ্তী কবিতাৰ আলোচনা পৰৱৰ্তী শ্ৰেণীত আগবঢ়োৱা হ’ব।

***মনোৰঞ্জন বৰদলৈ***

***সহকাৰী অধ্যাপক, অসমীয়া বিভাগ***

***১৫/০৫/২০২১, শনিবাৰ***

***সময়: পুৱা ৯.০০ বজা***